LT Europos Sąjungos oficialusis leidinys C 355/5

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2016/C 355/05)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„POMME DE TERRE DE L’ÎLE DE RÉ“

ES Nr.: PDO-FR-0065-AM01 – 18.5.2016

SKVN ( X ) SGN ( )

1. Pareiškėjų grupė ir teisėtas interesas

Profsąjungą sudaro SKVN „Pomme de terre de l’île de Ré“ augintojai ir fasuotojai. Todėl ji turi teisėtą interesą teikti pakeitimo paraišką.

Grupės pavadinimas Syndicat de défense de l’appellation d’origine de la Pomme de terre de l’île de Ré Grupės tipas: daugiau nei vienas asmuo Grupę sudaro augintojai ir fasuotojai. Adresas Route de Sainte-Marie-de-Ré – BP no 3 17580 Le-Bois-Plage-en-Ré PRANCŪZIJA Tel. +33 0546092309 E. paštas pommedeterre.iledere@orange.fr

2. Valstybė narė arba trečioji šalis

Prancūzija

3. Keičiamos produkto specifikacijos dalys

— ☐ Produkto pavadinimas — ☐ Produkto aprašymas — ☐ Geografinė vietovė — ☐ Kilmės įrodymas — ☒ Gamybos būdas — ☐ Ryšys su geografine vietove — ☐ Ženklinimas etiketėmis — ☒ Kita

4. Pakeitimo (-ų) rūšis

— ☒ Produkto su registruota SKVN arba SGN specifikacijos pakeitimas, kuris negali būti laikomas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą. — ☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris negali būti laikomas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

5. Pakeitimas (-ai)

Gamybos būdas

Rūšys:

Specifikacijos pakeitimo paraiška susijusi su leidžiamų naudoti veislių pakeitimu.

Siūloma išbraukti keturias veisles – Goulvena, Pénélope, BF15 ir Roseval. Po kelių produkto su kilmės vietos nuoroda gamybos metų tapo aišku, kad BF15 ir Roseval veislės nebeatitinka SKVN „Pomme de terre de l’île de Ré“ ankstyvųjų bulvių savybių. Iš tiesų, ilgainiui paaiškėjo, kad šios dvi veislės turi reikšmingą trūkumą – pasižymi ilgu augimo ciklu (105–110 dienų), negali užkirsti kelio žemėje esančių nematodų tipo parazitų, pasižyminčių ilga gyvavimo trukme, dauginimuisi. Todėl, renkantis trumpą augimo ciklą turinčias veisles, galima pristabdyti šių parazitų dauginimąsi ir sumažinti jų populiaciją. Kalbant apie Goulvena ir Pénélope veisles, sertifikuotų augalų augintojai jų nebeaugina, todėl „Pomme de terre de l’île de Ré“ augintojai nebeturi galimybės jų įsigyti.

Be to, prašoma įtraukti tris naujas veisles – Primabelle, Celtiane ir Léontine. Celtiane ir Léontine yra kieto minkštimo vartoti skirtos bulvės. Primabelle yra vartoti skirtų bulvių veislė. Šios naujos veislės buvo bandomos dvejus metus pagal bandymo protokolą, kuriuo siekiama patikrinti, ar jos atitinka techninės, agronominės ir organoleptinės kokybės kriterijus. Bandymų rezultatai parodė, kad šios trys veislės atitinka visus SKVN „Pomme de terre de l’île de Ré“ kriterijus ir savybes.

Veislė Primabelle jau įtraukta į Europos Sąjungos katalogą, tačiau dar neįtraukta į Prancūzijos katalogą, todėl nepriklauso jokiai atitinkamai Prancūzijos katalogo kulinarinei grupei. Siekiant paprastumo, siūloma išbraukti nuorodą į kulinarines grupes, nes kulinarinės grupės glaudžiai susijusios su sausosios medžiagos kiekiu bulvių gumbuose. Tai nedaro poveikio specifikacijai, nes leidžiamos naudoti veislės nustatomos pagal pavadinimą ir įtraukiamos dėl savo savybių, o ne dėl priklausymo kulinarinėms grupėms.

Toks pakeitimas yra būtinas tolimesniam „Pomme de terre de l’île de Ré“ auginimui: dėl jo išbraukiamos veislės, kurių nebegalima įsigyti, ir veislės, kurių auginimas kelia agronominių problemų, kita vertus, įtraukiamos visus SKVN kriterijus ir savybes atitinkančios veislės.

Kita

Kompetentingų institucijų duomenys

Kontrolės institucijos adresas pakeistas kompetentingos kontrolės institucijos adresu.

Šio pakeitimas padarytas tam, kad nereikėtų keisti specifikacijos, pasikeitus kontrolės institucijai.

Kita

Nacionaliniai reikalavimai:

Atnaujintos pagrindinių kontroliuotinų dalykų, susijusių su bulvių veislėmis, lentelėje nustatytos standartinės vertės.

Tai susiję su atsižvelgimu į pakeitimą, susijusį su išbrauktomis veislėmis ir naujomis įtrauktomis veislėmis.

BENDRASIS DOKUMENTAS

„POMME DE TERRE DE L’ÎLE DE RÉ“

ES Nr.: PDO-FR-0065-AM01 – 18.5.2016

SKVN ( X ) SGN ( )

1. Pavadinimas

„Pomme de terre de l’île de Ré“

2. Valstybė narė arba trečioji šalis

Prancūzija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Švieži ar perdirbti vaisiai, daržovės ir grūdai

3.2. Produkto, kurio pavadinimas nurodytas 1 punkte, aprašymas

„Pomme de terre de l’île de Ré“ yra mažo dydžio (iki 70 mm) ankstyvosios bulvės.

Bulvės, kurias galima žymėti SKVN „Pomme de terre de l’Ile de Ré“, turi būti vartojimui skirtų veislių bulvės (Alcmaria, Starlette, Carrera ir Primabelle) ir vartojimui skirtų veislių kieto minkštimo bulvės (Amandine, Charlotte, Celtiane ir Léontine).

Tokiai bulvei būdinga burnoje tirpaus minkštimo tekstūra ir specifinis aromatas, kuriame jaučiami augalų kvapai. Sausųjų medžiagų kiekis kasant Alcmaria, Starlette, Carrera ir Primabelle veislių bulves turi būti 15–20,5 %, o Amandine, Charlotte, Celtiane ir Léontine – 16–21 %.

Derlius nuimamas prieš bulvėms galutinai subręstant, tada jų odelė būna plona ir nusilupa tiesiog truputį patrynus.

Tai sezoninis produktas, kurį pardavinėti galima tik iki tų derliaus metų liepos 31 d., ilgai saugoti netinkamas.

„Pomme de terre de l’île de Ré“ yra šviežios daržovės, kurios po iškasimo turi būti greitai realizuotos.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Visi etapai pradedant sudaiginimu ir baigiant derliaus nuėmimu vyksta geografinėje vietovėje.

3.5. Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės

Pakuojama geografinėje vietovėje. Bulvės pakuojamos į pakuotes, kurių svoris neviršija 25 kg. Pakavimo būdais užtikrinamas partijų identifikavimas ir jų kilmė, taip prisidedama prie bulvių veislės atsekamumo.

Kadangi „Pomme de terre de l’île de Ré“ parduodamos tik šviežios, jos po iškasimo turi būti greitai realizuotos.

Be to, jų derlius nuimamas dar prieš joms visiškai subręstant, todėl produktas yra pažeidžiamas. Reikėtų vengti sumušimų, dėl kurių galėtų pakisti odelė – atsirastų pažeidimų, bulvės paruduotų. Todėl augintojai ne tik ypač rūpestingai nuima derlių, bet taip pat rūpestingai rūšiuoja bei pakuoja, kad būtų išsaugotos bulvių savybės.

3.6. Specialios produkto registruotu pavadinimu ženklinimo etiketėmis taisyklės

Be įrašų, kurių reikalaujama pagal teisės aktus, susijusius su prekyba bulvėmis, SKVN „Pomme de terre de l’île de Ré“ žymimų bulvių etiketėse turi būti nuorodos pavadinimas „Pomme de terre de l’île de Ré“ ir įrašas „Appellation d’Origine Protégée“ arba jo santrumpa „AOP“.

4. Glaustas geografinės vietovės apibūdinimas

Geografinė vietovė sutampa su Rė salos savivaldybių teritorija: Ars-en- Ré, La Couarde-sur-Mer, Loix, Les Portes-en-Ré, Saint-Clément-des-Baleines, Le Bois-Plage-en Ré, La Flotte, Rivedoux-Plage, Sainte-Marie-de-Ré, Saint-Martin-de-Ré.

5. Ryšys su geografine vietove

Geografinės vietovės ypatumai

Geografinė „Pomme de terre de l’île de Ré“ vietovė sutampa su 10 Pajūrio Šarantos savivaldybių, esančių Rė saloje, teritorija. Rė sala yra Atlanto vandenyne, už 3 kilometrų nuo Prancūzijos krantų, prie Rošelės savivaldybės.

Rė sala priklauso šiauriniam Akvitanijos baseino geologiniam dariniui. Ją sudaro įvairios koralinių, vėliau – Juros periodo klintinių rifų nuosėdos. Šios mezozojinio laikotarpio nuosėdos yra salos klintinis pagrindas, kurį apklojo kvartero eros molio ir vėjo suneštos nuosėdos.

Dėl šių įvairių nuosėdų susiformavo kraštovaizdis, kuriam būdingos lygumos; jo aukštis neviršija 20 m.

Labiausiai saloje paplitę dirvožemiai – klintiniai arba kalciažemiai, esantys ant klintinio uolos pagrindo.

Rajonai, skirti bulvėms auginti, paprastai yra pajūrio zonoje; tai klintiniai ar kalcio rudžemiai, padengti smėliu ir smėlingi dirvožemiai su vėjo sąnašomis. Šie dirvožemiai yra lengvi, sausi ir pralaidūs. Juose daug kalio, fosforo rūgšties ir paprastai nedaug humuso.

Be to, Rė sala pasižymi natūraliomis trąšomis, kurias naudoja augintojai – rudadumbliais. Šios organinės trąšos, sudarytos iš paplūdimiuose surinktų jūros dumblių, ilgą laiką saloje buvo vienintelės organinės trąšos; kai kurie augintojai jas naudoja dar ir šiandien. Rudadumblių privalumas tas, kad jie pūva greičiau nei, pvz., galvijų mėšlas.

Salos klimatas – nuosaikus jūrinis. Jis net nuosaikesnis nei žemyno pakrantėje, nes saloje didesnis saulėtų dienų skaičius, mažiau lietaus, o temperatūra švelnesnė. Toks skirtumas paaiškinamas labiau nei žemyne jaučiama vandenyno įtaka.

Klimatui būdinga daug saulėtų dienų – apie 2 300 val. per metus, daug šviesos, mažai (mažiau nei 700 mm per metus) lietaus ir 13 °C artima vidutinė metinė temperatūra. Lietus būdingesnis rudenį ir žiemą; sniegas ir šalnos reti. Be to, Rė saloje vyrauja šilti ir smarkūs vėjai.

Naudojamais auginimo būdais siekiama pabrėžti „Pomme de terre de l’île de Ré“ ankstyvumą. Tie būdai pasižymi tuo, kad:

— nustatoma galutinė sodinimo data – taip užtikrinamas ankstyvas „Pomme de terre de l’île de Ré“ derlius; bulvės nebekasamos po liepos 31 dienos,

— sodinama tankiai, labai arti viena prie kitos esančiose vagose,

— jei šalinami bulvienojai, tai atliekama tik mechaniniu būdu, kad nebūtų pakenkta dirvožemiui; tai daro teigiamą įtaką organoleptinėms produkto savybėms.

Produkto ypatumai

„Pomme de terre de l’île de Ré“ yra ankstyvosios bulvės.

Dėl šio ankstyvumo, taip pat dėl mažo ar vidutinio dydžio (mažesnės nei 70 mm), bulvės pasižymi originaliomis organoleptinėmis savybėmis: burnoje tirpstančiu minkštimu, kvapnumu išvirus – jis sezono metu kinta nuo augalų iki džiovintų vaisių kvapo; beveik visada salstelėjusiu skoniu, kartais jaučiamu sūrumu.

Priežastinis ryšys

Originalios „Pomme de terre de l’île de Ré“ organoleptinės savybės atsiranda dėl Rė salos dirvožemio ir klimato veiksnių bei augintojų naudojamų būdų.

„Pomme de terre de l’île de Ré“ ankstyvumas priklauso nuo vietovės ir vietinių augintojų patirties. Dėl lengvo, sauso ir pralaidaus dirvožemio, švelnios temperatūros, didelio saulėtumo ir plėvelių naudojimo žemė greit įšyla. Pastebėti, kad bulvės yra ankstyvosios, galima daigintuvuose, nuo daigų atsiradimo iki derliaus nuėmimo.

„Pomme de terre de l’île de Ré“ kokybei ir organoleptinėms savybėms įtakos taip pat turi bulvių dydis, kuris neviršija 70 mm. Tokį dydį nulemia natūraliai reguliuojamas lietingumas ir saloje praktikuojamas didelis auginimo tankumas. Dirvožemio savybė greit išdžiūti, švelni temperatūra, šiluma ir smarkus vėjas, greitinantis evapotranspiraciją, taip pat daro įtaką mažesniam bulvių dydžiui. Didesnis auginimo tankumas leidžia padidinti atsparumą smarkiems salos vėjams.

Trumpai tariant, idealios klimato ir dirvožemio sąlygos, kurias dar labiau paryškina pritaikyti auginimo būdai ir tinkamas veislių parinkimas, lemia „Pomme de terre de l’île de Ré“ išskirtinumą.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

https://info.agriculture.gouv.fr/gedei/site/bo-agri/document_administratif-33a6ecf7-2f06-499e-a064-705743de4243/telechargement

(1) OL L 343, 2012 12 14, p. 1.